2010. aasta Eurovisiooni lauluvõistlus

Eurovisiooni lauluvõistlus 2010 oli 55. Eurovisiooni lauluvõistlus. See peeti Telenor Arenal, mis asub Norra pealinna Oslo lähedal Bærumi vallas Fornebus. 
Lauluvõistlust korraldas juba kolmandat korda Norra Ringhäälingukontsern (NRK), mis sai korraldamisõiguse tänu Alexander Rybaki võidule Moskvas toimunud 2009. aasta Eurovisiooni lauluvõistlusel. Varem oli lauluvõistlus toimunud Norras 1986. ja 1996. aastal. Lauluvõistlusest võttis osa 39 riiki, nende seas naasis võistlusse pärast aastast pausi Gruusia. Andorra, Tšehhi, Ungari ja Montenegro sel aastal võistlusel ei osalenud.
Lauluvõistluse poolfinaalid toimusid 25. ja 27. mail. Finaal toimus 29. mail 2010. Lauluvõistluse võitis 246 punktiga Saksamaa, keda esindas laulja Lena Meyer-Landrut lauluga "Satellite". 
Korraldus.
Eelarve.
Norra kultuuriminister Trond Giske ja Norra Ringhäälingukontserni juhatuse esimees Hans-Tore Bjerkaas kinnitasid lauluvõistluse esialgse eelarve mais 2009 suuruses 150 miljonit Norra krooni (17 miljonit eurot; 295 Eesti krooni). See eelarve oli aasta varem toimunud lauluvõistluse eelarvest väiksem, kuid suurem kui 2007. aasta lauluvõistluse eelarve. Kuid ennustatav eelarve suurenes hiljem 211 miljonile Norra kroonile (24 miljonit eurot, 434 Eesti krooni).
Toimumiskoht.
27. mail 2009 teatas NRK, et lauluvõistlus korraldatakse Oslo metropoli aladel. Otsust põhjendati sellega, et Oslo on ainuke linn Norras, millel on vajaliku suurusega areenid, piisavalt majutusvõimalusi ja piisav infrastruktuur võistluse korraldamiseks. 3. juunil 2009 otsustati, et lauluvõistlus korraldatakse äsja valminud Telenor Arenal, mis asub Bærumi vallas Oslo naabruses. Teine variant oli Oslo Spektrum, mis ei osutunud valituks väiksema suuruse ja mahutavuse tõttu. 
Saatejuhid.
Norra meedias algas varakult arutelu võimalike õhtujuhtide üle, algul olid jutuks NRK saate "Nytt på nytt" saatejuht Jon Almaas ja saate "Først &amp; sist" saatejuht Fredrik Skavlan. Populaarne TV2 saatejuhipaar Thomas Numme ja Harald Rønneberg võitis Norra päevalehe Dagbladet küsitluse, milles lugejad said välja pakkuda saatejuhte. Tuntud TV2 saatejuht Dorthe Skappel teatas, et oleks huvitatud sellest ning jäi ka Dagbladeti küsitluses teiseks.
10. märtsil 2010 avalikustas NRK õhtujuhid. Nendeks valiti tuntud lastesaadete juht Erik Solbakken; gambia päritoluga laulja, helilooja ja ajakirjanik Haddy N'jie ning Maroko päritolu saatejuht Nadia Hasnaoui, kes on varem olnud õhtujuht 2004. aasta Laste Eurovisiooni lauluvõistlusel. Solbakkeni ja N'jie ülesandeks oli tutvustada esinejaid, teha ülekandeid ja intervjuusid "green room"'ist ja publiku seast. Hasnaoui ülesandeks oli avalikustada poolfinaalidest edasipääsejad ning juhtida kogu punktide jagamist.
Visuaalne kujundus.
4. detsembril 2009 avalikustas NRK lauluvõistlust läbiva teema, slogani ja kujunduse. Teema koosnes mullidest, mis kujutasid inimesi, kes kogunevad kõik kokku Eurovisiooni lauluvõistluseks. Visuaalsel kujundusel olid läbivateks värvideks valge, must, roosa, lilla ja kuldne. Lauluvõistluse lavakujundus avalikustati 6. mail 2010. Erinevalt eelmistest aastatest ei kasutatud laval LED-ekraane, vaid muid valgustustehnoloogiaid. 
Formaat.
Hääletamine.
11. oktoobril 2009 teatas Euroopa Ringhäälingute Liit (EBU), et hääletussüsteemi poolfinaalides muudetakse nii, et iga riigi jagatavad punktid moodustab 50% telefonihääletuse tulemused ja 50% kohalik viieliikmeline muusikaspetsialistidest koosnev žürii. Sellega vahetati välja varasem süsteem, kus telefonihääletuse tulemustega pääses finaali üheksa riiki ja kümnenda selgitasid välja žüriid üle Euroopa. 
26. oktoobril 2009 teatas EBU, et hääletamine toimub kogu saate jooksul ja kestab veel 15 minutit pärast laulude esitamist. 
Orkester.
Mõned lauluvõistluse fännid algatasid suhtlussaidil Facebook kampaania, et tuua Oslos toimuvale Eurovisiooni lauluvõistlusele tagasi orkestri. Orkestrit pole kasutatud Eurovisiooni lauluvõistlusel alates 1999. aastast. Orkestri kasutamine lõpetati pärast 1998. aasta lauluvõistlust muusikatehnoloogia kiire arengu tõttu. Mõistlikum oli kasutada salvestatud helitausta. EBU on kinnitanud, et orkestri tagasitoomise plaani neil ei ole.
Grupid.
7. veebruaril 2010 toimus riikide loosimine esimesse ja teise poolfinaali. Osalevad riigid jaotati geograafilise asukoha ja hääletamistavade põhjal viide gruppi. Samuti loositi, kas laul esitatakse poolfinaali esimeses pooles või teises pooles, et osalevad riigid saaksid planeerida, millal Oslosse kohale tulla. Loositi ka, millises poolfinaalis hääletavad "suure neliku" riigid ja korraldajariik Norra.
Osalevad riigid.
Kokku 39 riiki osales 2010. aasta Eurovisiooni lauluvõistlusel. Gruusia naasis Eurovisioonile pärast aastast pausi. Eelmine aasta jäi Gruusial vahele, sest nende esinduslaul "We Don't Wanna Put In" keelati ära, kuna selles esines poliitilisi viiteid, mis on vastuolus lauluvõistluse reeglitega. 
Tšehhi teatas lauluvõistlusest eemaldumisest tšehhi televaatajate vähese huvi tõttu ja seoses kolme järjestikuse läbikukkumisega lauluvõistlusel. 
Andorra ringhääling Ràdio i Televisió d'Andorra (RTVA) teatas 10% eelarvekärpest. Esialgu RTVA esitas EBU-le avalduse osalemisest lauluvõistlusel, kuid teatasid detsembris 2009, et rahastusraskuste tõttu on nad sunnitud võistlusest loobuma. 
Ka Ungari teatas lauluvõistlusest eemalejäämisest seoses majanduslike raskustega rahvusringhäälingus. Samal põhjusel oli sunnitud eemale jääma ka Montenegro. 
Leedu rahvusringhääling LRT teatas esialgu eemalejäämisest majanduslikel põhjustel. Hiljem küll EBU teatas, et Leedu osaleb Eurovisiooni lauluvõistlusel. Leedu rahvusringhäälingut rahastas Leedu telekommunikatsioonifirma Teo LT. 
Seoses suurte eelarvekärbetega Eesti Rahvusringhäälingus (ERR) polnud kindel ka Eesti osalemine 2010. aasta Eurovisiooni lauluvõistlusel. Rahvusringhäälingule tuli appi Ettevõtluse Arendamise Sihtasutus (EAS), kes toetas Rahvusringhäälingut 1,5 miljoni Eesti krooniga, millest maksti osalemistasu, korraldati kohalik võistlus "Eesti Laul 2010" ja tasuti kulud Oslos. 
Finaal.
Lauluvõistluse finaal toimus 29. mail 2010. Lauluvõistluse finaalis osalesid:
12 punkti.
Järgnevas tabelis on näha, mis riigid said millistelt riikidelt 12 punkti.